<classify> MAMLAKA ya Majisafi na Usafi wa Mazingira mjini Moshi Muwsa, inatarajia kuanza kutumia mfumo wa kielektroniki kubaini kupotea kwa maji katika maeneo yanayohudumiwa na mtandao huo mkoani Kilimanjaro.Mfumo ujulikanao kama Scada utaanza hivi karibuni na utawezesha mamlaka kubaini maeneo yenye hitilafu, kuchukua hatua za haraka kurekebisha katika kuhakikisha maji yote yanayozalishwa yanatumika kama ilivyokusudiwa. Mkurugenzi Mtendaji wa mamlaka hiyo, Joyce Msiru alisema hayo wakati akizungumza na wadau wa maji katika Manispaa ya Moshi na kuwataka pia kuwafichua wateja wanaoiba maji.Kupitia mfumo huu, mamlaka itaweza kubaini maeneo yote ambayo bomba limekatika au uvujaji kutokana na maunganisho yasiyo rasmi, mengine hufanywa na wezi wa maji,alisema.Alisema kwa sasa Muwsa imejiwekea mipango hadi kufikia Juni mwaka 2021 iwe imepunguza maji yanayopotea hadi kufikia chini ya asilimia 20 na kufunga mita 140 kwenye vituo vya maji vya zimamoto kwa mtandao uliopo na utakaojengwa. Msiru alisema kwa sasa mamlaka inazalisha wastani wa mita za ujazo 38,499 kwa siku, huku mahitaji ya maji ni mita za ujazo 40,786 kwa siku, hivyo kuwapo kwa upungufu wa mita za ujazo 2,287.Kwa upande wake, Ofisa Habari wa Muwsa, Rashid Nachan alisema bado mamlaka inaendesha kampeni yake ya Tajirika na Muwsa kwa kutoa zawadi ya Sh 100,000 kwa wasamaria wema wanaowataja watu wanaoiba huduma ya maji.Alitoa mfano kwamba Januari mwaka huu, mamlaka hiyo kwa kupitia vyanzo vya siri vilibainisha Shule ya Sekondari ya Anna Mpaka katika kata ya Pasua Manispaa ya Moshi ikiiba maji. Mbali na wizi huo, pia mamlaka imebaini kupotea kwa mita ya kusoma kiwango cha maji kinachotumika iliyotolewa na MUWSA kwa shule hiyo ambayo ilipaswa kuwepo katika bomba hilo lililounganishwa kinyemela.  <topic>: kitaifa 